વર્ષ ૨૦૧૭ ગુજરાત માટે એટલા માટે મહત્ત્વનું છે કે વર્ષના અંતમાં વિધાનસભાની ચૂંટણીઓ યોજાવાની છે. દોઢ દાયકા બાદ એવી વિધાનસભા ચૂંટણી યોજાશે જેમાં ભાજપ તરફથી મુખ્યપ્રધાન પદના ઉમેદવાર તરીકે નરેન્દ્ર મોદી નહીં પરંતુ અન્ય કોઈ વ્યક્તિ હશે. બીજી તરફ નરેન્દ્ર મોદીના મુખ્યપ્રધાન કાળ દરમિયાન ભાજપનું રાજ્યમાં સારું એવું પ્રભુત્વ હતું, તેમના વડા પ્રધાન બન્યા બાદના સમયગાળામાં રાજ્યએ આંદોલનો, અરાજકતા અને સત્તાપરિવર્તન પણ જોયાં છે. આવી પરિસ્થિતિમાં જ્યારે વિધાનસભા ચૂંટણીઓ આવી રહી હોય ત્યારે વિપક્ષ પોતાની વ્યૂહરચના અત્યારથી જ નક્કી કરી રાખે તે સ્વાભાવિક છે.